Kaum Sosialis Kera'yatan Amrik

Kaum Sosialis Kera'yatan Amrik (basa Inggris: Democratic Socialists of America, pèndèk lèter: DSA) entu atu paguyuban pulitik di Amrik Serèkat serènta juga' tu negeri punya paguyuban sosialis paling gedénya. Ni paguyuban punya jejek pulitik entu di belah kèbot, bahna dianya jadi kebarengan auban gedé bakal kaum sosialis kera'yatan ama laèn ragem idéolohi sosialis.

Sejara
Ni paguyuban dijejegin taon 1982 buntut ambrekan deri Kumite Orhan Sosialis Kera'yatan (Democratic Socialist Organizing Committee, DSOC) ama Gerakan Amrik Anyar (New American movement, NAM). DSOC kendiri dijejegin taon 1973, anakan deri Parté Sosialis Amrik (Socialist Party of America, SPA) nyang sejalan ama pendelengannya Michael Harrington, atu tukang getol ama tukang mikir kaum sosialis. Kalo NAM, mah, dijejeginnya taon 1971, jadi atu kaum Kèbot Anyar prètèlan deri Anak Sekolahan bakal Masarakat Kera'yatan (Students for a Democratic Society, SDS). Abis ni dua diambrekin jadi DSA taon 1982, tu paguyuban ada ngaubin gerakan akar rumput ama keterusmajuan di dalem Parté Démokrat. Bagèn dikata dianya sendèwèk bukan parté, DSA ada ngejabanin pulitik pemilian liwat sokongan bakal toblosan nyang sejalan ama dia pada punya pégangan. Sejeg-bujeg, ni paguyuban ngejejegin dia punya telepekan kaga' nyintrem, dengen cawangan setempat ama bangkot sional nyang dipili saban dua taonan kapan ada perhadring gedé bareng timbelan deri entu cawang-cawangan.

Tadinya, mah, ni paguyuban kecit aja kaga' giginya. Kapan Bernie Sanders nyang ngakunya orang sosialis kera'yatan mulain kampanye persidèn taon 2016 ama 2020, ni paguyuban punya anggota ujug-ujug naèk deri 6.000-an taon 2015 ampé 90,000 lebi di 2021. Liwat deri 2016, ni paguyuban punya idéolohi mingkinan mingser, bahna anak muda nyang masup pada mbawa' pendelengan nyang lebi radikal tibatan dia punya dengkot témpo dulu nyang biasanya mègang paham rèpormis atawa kera'yatan kemasarakatan. Wayah Perhadring Sional DSA taon 2023, kaum Marekan ama sosialis rèpolusi mula-mulain ngerambèt banyakan korsi di Kumite Pulitik Sional. Nyang artinya, ni paguyuban mingkinan mèncong kèbot ama mulain ngejabanin penerepan belèd cara kera'yatan nyintrem. Buntutnya, dia punya anggota bangkotan jadi pada mèrad, dah, tuh.

Anggota
DSA entu paguyuban manunggal nyang ada punya cawang di mana-mana tempat, nyang saban wayah dia punya anggota pada bayar cicilan keanggotaan. Barang berapa deri anggotanya ada maju jadi bakal toblosan, nyang ampé kepili juga' ada. Anggota ni paguyuban nyang masup déwan bikin wèt ada mulain ngangkat berapa rancangan belèd nyohor nyang jadi patokan bakal gerakan keterusmajuan di Amrik Serèkat. Tulad, Belèd Medicare bakal Semua taon 2003 nyang dijodogin ama John Conyers ama Paketan Ijo Anyaran taon 2019 nyang dijodogin ama Ocasio-Cortez. Bekas anggota DPR Amrik nyang ada kali taonan di sono, kaya' Conyers, Ron Dellums, David Bonior ama Major Owens, entu pada jejuntrungan ama DSA. Ni paguyuban punya omong kalo dia punya tujuan, mah, bakal nimbrung ama "jabanan perobahan wayah gini nyang bakalan nggembosin matskepé punya cekelan ama nggedéin kaum buruh pada punya unjuk gigi". Tujuan buntutan entarannya, mah, ya bakal ngeranggehin empunyaan kemasarakatan bakal peranti keja-kejaan liwat matskepé empunyaan negara, koperasi buruh, atawa perencanaan kaga' nyintrem. Bagen bisa nyampé ke ni tujuan, DSA ada nyokong bakal-bakal toblosan jabatan pulitik ama mingpin beragem kampanye bagèn buruh pada serèkatan, bagèn orang abrek pada gableg lèstrik, perumaan ra'yat, serèkat penyéwa, hak pengguguran, ama laèn-laèn kejaan pulitik.

Pégangan
DSA punya pégangan paling anyarnya taon 2021 ada masupin pengapusan kepelisian ama bui biar dituker ama laèn orhan bakal jaga-jagaan abrek, mbrentiin penggibangan sala abet, ngejabanin unjuk-unjukan orang puti liwat tebus-tebusan kaum bakal orang warnaan, lawan gencètan-gencètan, juga' wèt kejaatan cenèh-cenèhan. Secara atur banda, mah, ni paguyuban ada nyokong nerepin jaminan keséhatan atu pengongkos, naèkin upa pendikitan, ama Paketan Ijo Anyaran. DSA juga' ada nyokong penganyaran kepemilian liwat cara ngapusin Badan Pemili, Sènat, ama pengalingan bahasan rancangan wèt; bagèn bisa mingser beneran ke sistim parlemènter. Ni paguyuban juga' ngakunya ngelawan kepenjajahan, nyokong USAID ama tulung-tulungan laènnya, juga' pèngènnya kuar deri NATO, ngudain pemakéan dolar jadi cadangan mata duit dunia; serènta normalin ubungan ama Tiongkok, Kuba, Iran ama Bénésuèla. DSA juga' ada bilang kalo Amrik Serèkat ama Isroèl entu negara caplokan kaum datengan. Mangka, dia pada juga' ngelawan Sionis ama nyokong gerakan Beli Kaga', Duit Pindain, ama Sangsi (BDS), gerakan kedaulatan Hawai, gerakan nengtuin kendiri di Puèrto Riko, hak-hak bangsa Amrik Pribumi, juga' laèn-laèn wilayah. Ni paguyuban juga' ada nyokong paketan ulang wèt dasar nyang kedua kali bakal ngejejegin kiblik sosialis nyang beneran bubarin kepenjajahan.

Catetan

Paranan